กรณ์การันตีลดขาดดุลงบปี’55
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — คลังลุยทำงบปี 2555 เริ่ม 6 ม.ค.นี้ ยันขาดดุลลดเพื่อบรรลุเป้าหมายสมดุลใน 5 ปี
นายกรณ์ จาติกวณิช รมว.คลัง เปิดเผยว่า วันที่ 6 ม.ค.นี้จะมีการประชุมร่วมกัน 4 หน่วยงาน ประกอบด้วย กระทรวงการคลัง สำนักงบประมาณ สำนักงานคณะกรรมการพัฒนาการเศรษฐกิจและสังคมแห่งชาติ (สศช.) และธนาคารแห่งประเทศไทย (ธปท.) เพื่อจัดทำกรอบงบประมาณรายจ่ายประจำปีงบประมาณ 2555 ซึ่งจะอยู่ภายใต้แนวทางการจัดทำงบประมาณสมดุลภายใน 5 ปี
ทั้งนี้ งบประมาณปี 2555 จะขาดดุลลดลงจากประมาณปี 2554 ที่ขาดดุล 4.2 แสนล้านบาท ขณะที่รายได้สุทธิจะต้องเพิ่มขึ้น ซึ่งสำนักงานเศรษฐกิจการคลัง (สศค.) จะมีการรายงานในที่ประชุม ซึ่งหากมีข้อสรุปตรงกันก็จะมีการแถลงต่อไป
นายกรณ์ กล่าวว่า การทำงบปี 2555 ทั้งในด้านรายได้และรายจ่ายอยู่ในระดับที่กระทรวงการคลังจะทำงบประมาณสมดุลได้ภายใน 5 ปี ตามที่ตั้งเป้าไว้ นอกจากนี้ปลายเดือน ม.ค.นี้ กระทรวงการคลังจะแถลงยุทธศาสตร์การทำงานของกระทรวงการคลังในระยะ 5 ปีข้างหน้า ซึ่งจะตอบโจทย์ 4 ประเด็น คือ 1.การสร้างความมั่นคงทางการคลัง 2.การสร้างความเท่าเทียมทางสังคมและเศรษฐกิจ 3.การเสริมสร้างศักยภาพการแข่งขัน และ4.การสร้างความโปร่งใสภาครัฐ
ทั้งนี้ หากสามารถตอบโจทย์ทั้งสี่ด้านนี้ได้ตามเป้าหมายก็น่าจะทำให้เศรษฐกิจของประเทศมีการเติบโตในทิศทางที่ต้องการได้ ทั้งนี้มาตรการจะครอบคลุมทั้งการ บริหารรายได้ การบริหารรายจ่าย และการบริหารทรัพย์สินของรัฐ รวมถึงในส่วนที่กระทรวงการคลังเกี่ยวข้องกับการลงทุนการแก้ไขกฎหมายร่วมทุนกับเอกชน การลงทุนโลจิสติกส์ และระบบน้ำ การบริหารเงินคงคลังให้มีผลตอบแทน การแก้ปัญหาหนี้สินของกองทุนเพื่อการฟื้นฟูและพัฒนาระบบสถาบันการเงิน (FIDF) การตรวจสอบราคากลางในการจัดซื้อจัดจ้าง และอื่นๆ
อย่างไรก็ดี ในส่วนที่เป็นมาตรการด้านภาษีแม้จะมีข้อสรุปว่าจะดำเนินการปรับโครงสร้างภาษีเพิ่มหรือลดภาษีตัวใดอย่างไร แต่คงไม่สามารถเปิดเผยในรายละเอียดได้ 
นายกรณ์กล่าวยอมรับว่าในปี 2554 นี้จะเป็นปีที่ต้องมีการเลือกตั้งใหม่ แต่ไม่ว่าสถานการณ์จะเปลี่ยนไปอย่างไรหลังจากนั้นก็เชื่อว่าแผนยุทธศาสตร์จะเดินหน้าต่อ